Jackson og plateselskapet Epic planla å lage musikkvideoen og presentere den for den nystartede kanalen MTV. På den tiden sendte ikke MTV videoer med svarte artister og spilte kun rockeartister som Duran Duran, Peter Gabriel, The Clash, Blondie, Journey, Pat Benatar, Genesis og Billy Idol. I 1983 gikk Jackson og CBSs sjef, Walter Yetnikoff, til MTV og ga dem et ultimatum. Hvis ikke kanalen sendte Jacksons video ville ikke MTV få tillatelse til å sende videoer med CBSs artister, deriblant Ozzy Osbourne og Billy Joel. Dette førte til at MTV endret sin politikk, og 10. mars 1983 ble Billie Jean vist på kanalen. Michael Jackson og musikkvideoen Billie Jean fikk mye skryt for å ha revet denne fargeavsperringen, og gjort det mulig å sende musikken og videoene til både svarte og hvite sangere.